b'\n_START_ARTICLE_\nCerkev svetega Janeza Evangelista, Kr\xc5\xa1ko\n_START_SECTION_\nZgodovina\n_START_PARAGRAPH_\nPrvotna cerkev je bila po vsej verjetnosti zgrajena v 15. stoletju in je bila podru\xc5\xbenica \xc5\xbdupnije Leskovec pri Kr\xc5\xa1kem. Grb mesta Kr\xc5\xa1ko iz leta 1477 \xc5\xbee prikazuje glavnega zavetnika svetega Janeza Evangelista. \xc4\x8ce\xc5\xa1\xc4\x8denje tega svetnika v srednjem veku na splo\xc5\xa1no ni bilo preve\xc4\x8d raz\xc5\xa1irjeno, saj le-ta ni bil mu\xc4\x8denec. Zavetnik Kr\xc5\xa1kega je najbr\xc5\xbe postal zaradi vinorodnega okoli\xc5\xa1a mesta, saj se na \xc5\xa1entjan\xc5\xbeevo, 27. decembra, blagoslavlja vino, ki je veljalo za obredno pija\xc4\x8do in so ga pili ob slovesih za sre\xc4\x8dno pot, pa tudi ob sklepanju kup\xc4\x8dij na sejmih in podobno. Tako je bil svetnik predvsem zavetnik popotnikov, gosti\xc5\xa1\xc4\x8d in vina. Leta 1573 je cerkev zaradi kme\xc4\x8dkega upora do tal pogorela._NEWLINE_Sedanja cerkev je bila zgrajena leta 1582. Imela je \xc5\xa1tiri oltarje: poleg glavnega oltarja sv. Janeza Evangelista \xc5\xa1e oltar svetega Re\xc5\xa1njega telesa, ki ga danes ni ve\xc4\x8d, ter oltarja svetega Nikolaja in Matere Bo\xc5\xbeje._NEWLINE_Ob prilo\xc5\xbenosti ustanovitve samostojne \xc5\xbeupnije Kr\xc5\xa1ko leta 1894 je bila cerkev s podporo dobrotnice Josipine Ho\xc4\x8devar temeljito prezidana, tako da je od stare zgradbe ostal samo zvonik, ki je dobil korenasto streho, in del pod korom. Zunanje reliefne podobe je izdelal kipar Ivan Zajec \xe2\x80\x93  dokon\xc4\x8dane so bile leta 1899. Zajec je dobil naro\xc4\x8dilo po poti sorodstva z Josipino, saj je bila slednja polsestra Ivanove mame Josipine. Ho\xc4\x8devarjeva mu je tudi omogo\xc4\x8dila \xc5\xa1tudij na Dunaju, po tem ko je pri osemnajstih letih njegov o\xc4\x8de obubo\xc5\xbeal in kmalu zatem tudi umrl. S svojimi kr\xc5\xa1kimi reliefi je takoj vzbudil \xc5\xa1ir\xc5\xa1o pozornost.\n_START_SECTION_\nArhitektura\n_START_PARAGRAPH_\nArhitektura je neoromanska. Fasado pro\xc4\x8delja tvorita dva vhodna portala s polkro\xc5\xbenima timpanonoma, dva medaljona nad njima ter nad slednjima strmo \xc4\x8delo s kipom Matere Bo\xc5\xbeje in dvema fialama ob straneh. \xc5\xa0e en medaljon se nahaja na zunanji steni prezbiterija. Omenjena umetni\xc5\xa1ka dela so narejena iz istrskega kamna in se uvr\xc5\xa1\xc4\x8dajo v zgodnje Zaj\xc4\x8devo delo._NEWLINE_Notranjost cerkve je banjasto obokana, prostor pod korom \xc5\xa1e hrani nekatere baro\xc4\x8dne zna\xc4\x8dilnosti. Tu se nahajata dva nagrobnika \xe2\x80\x93 prvi je iz belega marmorja in je posve\xc4\x8den Andreju Koprivi (\xe2\x80\xa0 1648), mestnemu svetniku in trgovcu, drugi, ki je iz \xc4\x8drnega kamna, je posve\xc4\x8den rodni dru\xc5\xbeini leskov\xc5\xa1kega \xc5\xbeupnika Ga\xc5\xa1perja Thunckelsteinerja (kot \xc5\xbeupnik omenjen v letih 1674\xe2\x80\x931692). Krstni kamen ima preprosto kelihasto obliko in vsebuje ime \xc5\xbeupnika Polidorja de Montagnane (\xc5\xbeupnik v letih 1567\xe2\x80\x931601). Na steni na desni strani pod korom visi slika Marijinega oznanjenja iz poznega 16. ali zgodnjega 17. stoletja, ki je bila najbr\xc5\xbe narejena po grafi\xc4\x8dni predlogi kak\xc5\xa1ne severnoitalijanske slike. Sliko Janeza Evangelista v glavnem oltarju je leta 1861 naslikal Pavel K\xc3\xbcnl. Njena baro\xc4\x8dna predhodnica, ki upodablja apostola na oktoku Patmos in je delo Valentina Metzingerja, se danes nahaja v \xc5\xbeupni\xc5\xa1\xc4\x8du. Desni stranski oltar vsebuje sliko svetega Nikolaja in je iz 2. polovice 19. stoletja. Marijino sliko v levem stranskem oltarju je leta 1904 po nem\xc5\xa1ki predlogi naslikal Fran Klemen\xc4\x8di\xc4\x8d, ki je sicer otro\xc5\xa1tvo pre\xc5\xbeivljal v bli\xc5\xbenjem Bo\xc5\xa1tanju, zatem pa dve leti \xc5\xbeivel tudi v Kr\xc5\xa1kem (do leta 1909)._NEWLINE_Zunaj ob cerkvi stoji stebrasto kamnito znamenje svetega Janeza, ki je poznorenesan\xc4\x8dnega tipa in je bilo najbr\xc5\xbe postavljeno kot spomin na kugo. V tabernakljastem nastavku so v polkro\xc5\xbenih ni\xc5\xa1ah upodobljeni Kri\xc5\xbeani, sveti Matej, sveti Jernej, medtem ko je \xc4\x8detrta stran prazna. Pod Kri\xc5\xbeanim je napis: 1635 MATTEVS OC(?) /.../ MAT DAS KREVZ LASEN MACHEN GOT ZU EHRE.'